
Αρκαλοχώρι, 09/ 11 /2026
Προς: ΜΜΕ
ΔΕΛΤΙΟ ΤΥΠΟΥ

Η παρέμβαση του Δημάρχου Μινώα Πεδιάδας Βασίλη Κεγκέρογλου στο ετήσιο συνέδριο της ΚΕΔΕ στην Καλαμάτα - «Ο συνεχιζόμενος συγκεντρωτισμός και η εγκατάλειψη της υπαίθρου απαιτούν μια μακροχρόνια εθνική πολιτική αποκέντρωσης, τοπικής και περιφερειακής ανάπτυξης»

Στο ετήσιο τακτικό συνέδριο της Κεντρικής Ένωσης Δήμων Ελλάδας που πραγματοποιήθηκε στην Καλαμάτα από τις 5 έως τις 7 Νοεμβρίου, συμμετείχε ο Δήμαρχος Μινώα Πεδιάδας Βασίλης Κεγκέρογλου, υπογραμμίζοντας μέσα από την παρέμβαση του, την ανάγκη αντιμετώπισης του συγκεντρωτισμού, της εγκατάλειψης της υπαίθρου και των δημογραφικών προκλήσεων, μέσα από μια ολοκληρωμένη και μακροχρόνια εθνική πολιτική αποκέντρωσης και περιφερειακής ανάπτυξης.

Ο Δήμαρχος έθεσε στο επίκεντρο της τοποθέτησης του την ιδιαίτερη θέση των μικρομεσαίων δήμων, οι οποίοι, αντιμετωπίζουν αυξημένες και σύνθετες ανάγκες, λόγω της μεγάλης γεωγραφικής τους έκτασης, της εκτεταμένης ενδοχώρας των δεκάδων οικισμών και των εκτεταμένων δικτύων αγροτικής οδοποιίας, άρδευσης και ύδρευσης.

Χαρακτηριστικό παράδειγμα αποτελεί ο Δήμος Μινώα Πεδιάδας, με περίπου 13.000 κατοίκους και εκατοντάδες χιλιόμετρα αγροτικό δίκτυο, δίκτυο άρδευσης και δίκτυο ύδρευσης, μεγαλύτερο σε χιλιόμετρα από εκείνο της Λάρισας! Όπως τόνισε ο Δήμαρχος, η αναλογία των υποδομών και των δικτύων ανά κάτοικο είναι εντελώς διαφορετική σε έναν δήμο με εκτεταμένη ενδοχώρα σε σχέση με ένα πυκνοδομημένο αστικό δήμο, γεγονός που πρέπει να λαμβάνεται υπόψη στον σχεδιασμό και την κατανομή των χρηματοδοτήσεων. Στο πλαίσιο αυτό, η πρόσφατη διόρθωση των κριτηρίων κατανομής με ενίσχυση του κριτηρίου έκτασης είναι στη σωστή κατεύθυνση.
Ιδιαίτερη έμφαση έδωσε στη σύνδεση του υπερσυγκεντρωτισμού και της εγκατάλειψης της υπαίθρου με τη δημογραφική συρρίκνωση και το στεγαστικό πρόβλημα, επισημαίνοντας ότι η συγκέντρωση πληθυσμού, εξουσίας και οικονομικής δραστηριότητας στα μεγάλα αστικά κέντρα, αφενός δημιουργεί αυξανόμενες ανάγκες στις μεγάλες πόλεις (συνεχής επέκταση σχεδίων πόλεων, υποδομών κλπ.), αφετέρου πολλαπλασιάζει τα προβλήματα στην περιφέρεια και το ύπαιθρο. 

Αυτό που χρειάζεται σήμερα να ξεκινήσει είναι μια γενναία μακροχρόνια πολιτική αντιμετώπισης της αστυφιλίας και του υπερσυγκεντρωτισμού με ουσιαστική αποκέντρωση σε όλα τα επίπεδα, οικονομικό διοικητικό, κοινωνικό και πληθυσμιακό, ώστε να υπάρξει ουσιαστική περιφερειακή και τοπική ανάπτυξη.

Στη συνέχεια, ο Δήμαρχος ανέδειξε συγκεκριμένα προβλήματα που αντιμετωπίζει ο Δήμος Μινώα Πεδιάδας που εξακολουθεί να δοκιμάζεται από τις συνέπειες του καταστροφικού σεισμού, ενώ παράλληλα έχει πληγεί και από πλημμυρικά φαινόμενα, κάνοντας ειδική αναφορά στις οικονομικές επιπτώσεις που έχει για το Δήμο η εφαρμογή της κρατικής κοινωνικής πολιτικής, χωρίς την αντίστοιχη πρόβλεψη αναπλήρωσης των χαμένων δημοτικών εσόδων.

Όπως εξήγησε, η απαλλαγή των σεισμόπληκτων κατοικιών που έχουν χαρακτηριστεί κίτρινες και κόκκινες από την καταβολή δημοτικών τελών και ΤΑΠ συνεπάγεται απώλεια εσόδων περίπου 650.000 ευρώ για τον Δήμο. Ωστόσο, οι κάτοικοι εξακολουθούν να διαμένουν σε πολλές από αυτές τις κατοικίες, καθώς τα 160 κοντέινερ που έχουν διατεθεί δεν επαρκούν για τη στέγαση του συνόλου των περίπου 3.000 ανθρώπων που εξακολουθούν να αντιμετωπίζουν προβλήματα στέγασης. Συνεπώς, εξακολουθούν να έχουν ανάγκη από τις δημοτικές υπηρεσίες καθαριότητας και τις υπόλοιπες παρεχόμενες υπηρεσίες, χωρίς όμως την αντίστοιχη καταβολή δημοτικών τελών. Ο Δήμαρχος επισήμανε ότι το κράτος επιβάλλει την εφαρμογή μιας κοινωνικής πολιτικής χωρίς να προβλέπει ταυτόχρονα την κάλυψη της οικονομικής απώλειας που επιβαρύνει το Δήμο, ο οποίος καλείται τελικά να απορροφήσει το κόστος ή να το μετακυλήσει στους υπόλοιπους δημότες μέσω αυξήσεων των δημοτικών τελών.

Παράλληλα, αναφέρθηκε στην ανάγκη διαμόρφωσης νέων χρηματοδοτικών εργαλείων για την Τοπική Αυτοδιοίκηση, δίνοντας ιδιαίτερη έμφαση στην έλλειψη προγράμματος για την Τ.Α όπως τα Προγράμματα Φιλόδημος και Τρίτσης , αλλά και στην ανάγκη να αποκτήσει το Εθνικό Πρόγραμμα Ανάπτυξης (ΕΠΑ) όχι μόνο περιφερειακή αλλά και τοπική διάσταση, ώστε οι Δήμοι να έχουν άμεση πρόσβαση σε αναπτυξιακούς πόρους και να μην εξαρτώνται αποκλειστικά από τις αποφάσεις και τις προτεραιότητες των Υπουργείων και των Περιφερειών. Επισήμανε επίσης ότι προγράμματα όπως το LEADER, που έχουν αποδεδειγμένα συμβάλλει στην ανάπτυξη των τοπικών κοινωνιών, πρέπει να συνεχίσουν να σχεδιάζονται και να υλοποιούνται με ουσιαστικό ρόλο των ίδιων των Δήμων. Αντίστοιχα, αναφερόμενος στο πρόγραμμα της Δίκαιης Ενεργειακής Μετάβασης, υπογράμμισε ότι παρά τη θετική αξιολόγηση προτάσεων του Δήμου, οι διαθέσιμοι πόροι δεν επαρκούν για την κάλυψη των αναγκών, ζητώντας την αύξηση της χρηματοδότησης.

Σημαντικό μέρος της παρέμβασης του, αφιερώθηκε και στην εκπόνηση των πολεοδομικών μελετών που πρέπει να ακολουθήσουν την ολοκλήρωση των Ειδικών Πολεοδομικών Σχεδίων. Ο Δήμαρχος ανέφερε ότι, ενώ η Πολιτεία έχει επιβάλλει την εκπόνηση Πολεοδομικών μελετών σε οικισμούς άνω των 700 κατοίκων, δεν έχει εξασφαλίσει τους απαραίτητους πόρους για την επόμενη φάση, με αποτέλεσμα οι Δήμοι να καλούνται να αναζητήσουν χρηματοδότηση για μελέτες ιδιαίτερα υψηλού κόστους. Ειδικά για το Δήμο Μινώα Πεδιάδας, η προεκτίμηση των αμοιβών για τις απαιτούμενες πολεοδομικές μελέτες ανέρχεται συνολικά σε 7,5 εκατομμύρια ευρώ, ποσό για το οποίο, όπως ανέφερε, δεν έχει εξασφαλιστεί χρηματοδοτική λύση, παρά τις σχετικές επαφές με τα αρμόδια υπουργεία και το Πράσινο Ταμείο.

Ιδιαίτερα αιχμηρή ήταν η αναφορά του στο ζήτημα της σχολικής στέγης, καθώς τρία σχολεία (Γυμνάσιο Αρκαλοχωρίου, διατηρητέο Δημοτικό Σχολείο Θραψανού, 1Ο Δημοτικό Σχολείο Αρκαλοχωρίου) του Δήμου Μινώα Πεδιάδας εξακολουθούν εδώ και πέντε χρόνια να λειτουργούν σε κοντέινερ. «Για το ένα σχολείο ολοκληρώθηκε η μελέτη. Για το άλλο προχωράμε στον σχεδιασμό και η διαδικασία εξελίσσεται και για το δεύτερο σχολείο που χρειάζεται νέο κτίριο, ολοκληρώθηκε επίσης η μελέτη. Ενδεικτικά να αναφέρω ότι έστειλα επιστολή σε τρία υπουργεία, τα οποία θεωρούνται συναρμόδια, ζητώντας να μου πουν σε ποιο πρόγραμμα ή σε ποιο υπουργείο πρέπει να υποβάλω το αίτημα για τη χρηματοδότηση κατασκευής του νέου Γυμνασίου Αρκαλοχωρίου,  ύψους 12,5 εκ. ευρώ  και μέχρι στιγμής δεν έχω λάβει καμία απάντηση από κανένα από τα υπουργεία που θεωρούνται συναρμόδια. Μάλλον θα μου πουν: «Βάλτε τέλη για να φτιάξετε τα σχολεία», είπε χαρακτηριστικά κλείνοντας την τοποθέτηση του ο Δήμαρχος. 

